
— Dar, vă asigur... începu ghidul. 

— Pe orice tablou, oricît ar fi el de perfect, există 
întotdeauna o pată, îl întrerupse vizitatorul. Nici o 
societate nu se poate debarasa de toate tarele. 

— Aici sînt condiţii deosebite. 

— Ceea ce constituie deja o injustiţie în sine. Glutonii 
nu mai sînt întilniţi pe nici o altă planetă. 

— Dar sînt! 

— Nu e comparabil. Aţi putut vedea blănile glutonilor 
de pe Morpheu IX. Nimic altceva decît lînă simplă. Numai 
aici pe Noua Katangă. 

— Avem condiţii deosebite. 

— Numai aici lîna lor are rezistenţa oţelului... 

— Şi e tot atît de mîngiietoare la atingere ca mătasea. 

Ghidul scoase un suspin. Era exact: nimic nu putea fi 
comparat cu blana glutonului de pe Noua Katangă. 

— Totuşi, societatea voastră nu poate prospera decît pe 
seama celorlalte lumi din Federație, lumi în care creşterea 
glutonilor nu este rentabilă. 

— E adevărat, recunoscu cu tristeţe ghidul. 

— Dacă Noua Katangă ar accepta să dezvăluie 
Federaţiei secretul linii glutonului... metoda de creştere pe 
care aţi pus-o la punct... vă asigur... 

— Puteţi vedea acum, în dreapta dumneavoastră, noul 
Auditoriu Civic, indică ghidul. Este celebru în toată galaxia 
pentru armonia clasică a proporţiilor... 

— Vă asigur că aş avea mult mai puţin tendinţa de a 
pune la îndoială pretenţiile voastre utopice. 

— Raportul laturilor fiecărui panou al incintei de sticlă 
este de 2/3. Sculptura care se înalţă în centrul fîntînii a 


fost executată, pentru o sumă exorbitantă, de sculptorul 
pămiîntean Berndt Thorwald... care a adoptat, de atunci, 
naționalitatea noastră. Este o alegorie a păcii, a 
prosperității şi libertăţii. 

— ...! mormăi vizitatorul. 

— Aşa cum aţi sugerat deja, este poate indispensabil ca 
Utopia să păstreze o oarecare izolare. Dispunem aici de 
toate avantajele pe care ni le putem dori... cum spuneaţi 
că se numeşte lumea dumneavoastră? 

— Ariditate VI. 

— Ah!... da. Totuşi principalul nostru atu nu este lîna de 
gluton, ci perfecțiunea instituţiilor noastre sociale. Aici, 
crima nu există, război nici atît; nici politică şi nici 
foamete, iar bolile sînt practic necunoscute. Utopienii nu 
sînt lacomi, invidioşi, ranchiunoşi, leneşi sau frămîntaţi de 
dorinţe carnale... 

— Haida de! În fiecare seară întîlnesc o mulţime de tipe 
prin faţa uşii camerei mele. Mărturisesc că-mi face 
plăcere, dar poate părea surprinzător, dacă-i vorba de 
Perfecţiune. 


* 


Ghidul încercă să-şi ascundă surisul. 

— Datorită faptului că sînteţi străin. Un oarecare 
farmec romantic însoţeşte statutul dumneavoastră 
particular. Un fel de aură. Dar, în general, poporul nostru 
are un apetit moderat. Nu uitaţi, şi puritanismul este un 
defect grav. Presupun că v-a plăcut sejurul la noi? 

— Oh, bineînţeles! 

— Produsele noastre culinare? 

— Excelente. Trebuie să fi luat vreo cincisprezece 
kilograme. 

Ghidul aruncă o privire apreciativă asupra taliei 
vizitatorului, apoi dădu din cap, vizibil satisfăcut. 


— Cînd te obişnuieşti cu abundenta, descoperi farmecul 
moderaţiei. Dar nu sînt aici pentru ca să vă ţin predici. V-a 
plăcut clima? 

— Exact briza care trebuie. Tehnicienii voştri sînt nişte 
gazde bune. 

— Dar şcolile, spitalele, drumurile şi clădirile noaste 
publice? 

— În toate domeniile astea sînteţi fără egal în galaxie. 
Trebuie să adaug că reşedinţele particulare pe care am 
avut ocazia să le vizitez sînt nişte exemple de confort şi de 
abundență reţinută. 

— Au fost alese la întîmplare. 

— Evident. Ştiam cu mult înainte de plecarea mea că 
artiştii şi oamenii voştri de ştiinţă... 

— Practic, aproape toată populaţia, strecură ghidul. 

— „sînt fără egal. 

— Şi totuşi, refuzaţi să admiteţi că lumea aceasta are 
dreptul să numească Utopia? 

— Utopia? Imposibil! răspunse categoric vizitatorul. Tot 
mărul cu viermele lui. Nu l-am găsit încă, dar ştiu că 
undeva există. Injustiţia face parte din natura umană. 

— Ce păcat! Sperasem că veţi accepta să ne deveniți 
concetăţean. 

— Concetăţean... 

Vizitatorului îi scăpă un sughiţ de surpriză şi uşurel îşi 
aşeză cele 125 de kilograme pe o bancă din parc. 

— Da. Dar fiindcă... 

— Dă-mi hîrtiile alea. 

— Dar calitatea de reprezentant al Federaţiei? 

— Renunţ la acest statut şi îmi repudiez etnia. Unde 
trebuie să semnez? 

— Aici. Aici. Şi aici. Foarte bine. 

Omul strecură documentele într-o mapă din piele. 

— Mi se pare că o politică de imigrare atît de liberală 
va duce curînd Noua Katangă la suprapopulare. 


— Din contra. Orice exclusivism este injust şi, pe 
termen lung, prejudiciabil... 

— Ei bine, am o dispoziţie nebună să-mi sărbătoresc 
naturalizarea. 

— Am putea merge la matineul dat la Auditoriu. Ca 
toate celelalte în Utopia, intrarea este gratuită. Acest 
spectacol convine de minune amatorilor de senzaţii tari. 
Aminteşte oarecum de jocurile din circurile Romei antice. 

Noul cetăţean ridică dintr-o sprinceană. 

— În Utopia? 

— Trebuie să ne eliberăm cumva de o uşoară tendinţă 
spre agresivitate. 

Urcară treptele de marmură ale scării spre Marele Circ. 

— Vreţi să mă aşteptaţi cîteva minute în lojă? Am încă 
cîteva lucruri de aranjat. 


* 


Vizitatorul pătrunse în lojă printr-o uşă monumentală 
cu incrustaţii grele în aur. Din fotoliu, avea o vedere 
excelentă asupra arenei. Toţi utopienii, aşezaţi în trepte, 
deasupra şi în faţa lui, îşi întrerupseră brusc flecăreala şi 
se întoarseră simultan, fixîndu-l cu privirile. Noul cetăţean 
recunoscu mai multe femei cu care făcuse cunoştinţă de 
curînd şi le adresă un semn cu mîna. Îi întoarseră salutul, 
iar una dintre ele, sărutîndu-şi eşarfa din lînă pură de 
gluton, o aruncă în direcţia sa. Prins de aerul cald din 
Auditoriu, obiectul pluti un timp, apoi căzu filfiind grațios 
pe solul arenei. Din loje izbucniră aplauze. 

Exceptind arena, strălucitor luminată, sala plonjă în 
obscuritate. De partea cealaltă, în faţa spectatorilor, porţi 
grele se deschiseră cu un zgomot metalic şi apărură 
glutonii înaintind cu paşii lor curioşi: supli şi sinuoşi, 
surprinzători pentru nişte creaturi atît de voluminoase. 

Făcură turul arenei, apoi veniră şi se imobilizară sub 


loja noului cetăţean în faţa căruia behăiră blînd, boturile 
rînjite lăsînd descoperiţi colții lor redutabili. 

Cu un clichet aproape imperceptibil, eliberată din 
sistemul de fixare, loja înaintă deasupra arenei, apoi 
agitată de lente mişcări pendulatorii, se aşeză pe sol. 

Spectatorii scoaseră urlete frenetice în timp ce, ca nişte 
antilope cu coame lungi, glutonii săriră pe deasupra 
marginilor lojei şi sfîrtecară noul cetăţean al Utopiei. Chiar 
în clipa cînd glutonii înghiţeau lacomi hălci enorme de 
carne grasă, asistenţa putea vedea cum blănile lor îşi 
pierdeau culoarea ternă a nichelului pentru a căpăta o 
strălucire situată între oglindirile oţelului lustruit şi apele 
nobile ale mătăsii. 


Traducerea şi adaptarea: 
AUREL COGEAN 


